अपने साथी ईरानी फ़िल्मकार ज़फर पनाही के विपरीत वे राजनैतिक मुद्दों से परहेज करते थे और हुकूमत के साथ सीधा टकराव भी मोल नहीं लेते।अपने देश में फिल्म निर्माण की बेहद सख्त पाबंदियों की खुले आम आलोचना से बचते हुए अब्बास क्योरोस्तमी का कहना था कि मेरे पाँव ईरान में भले हों पर मेरा मन निरंतर अन्य जगहों पर विचरण करता रहता है। इस सन्दर्भ में बातचीत में वे अक्सर महान रुसी फ़िल्मकार आंद्रेई तारकोवस्की का उदाहरण देते जिन्होंने अंतिम कुछ महत्वपूर्ण फ़िल्में विदेशों में बनायीं -- अब्बास क्योरोस्तमी ने अपनी अंतिम दो फ़िल्में इटली और जापान में बनायीं और चर्चा थी कि तीसरी फ़िल्म चीन में बनाने जा रहे थे पर उनके अवसान ने इन अटकलों पर विराम लगा दिया। इन फैसलों को जायज ठहराने के लिए वे सिनेमा की भाषा को देश और भाषा की परिधि से परे जाकर विश्व सृजन कहते थे पर साथ ही यह भी कहते कि यदि आप किन्हीं मजबूरियों के चलते एक ही गोलचक्कर में घूमते रहते हैं तो काहे के फ़िल्मकार हुए ,आप तो महज़ टेक्नीशियन बन कर गए।यदि इनसे बचना है तो आपको ख़ुद को नए रूप में ढालते रहना होगा ... अपने काम की जगह बदलते रहें ,भाषा बदलते रहें ,अलग अलग समाज संस्कृति चुनते रहें -- इस से बढ़िया और कोई बात नहीं हो सकती।